L 265/18
LV
Eiropas Savienības Oficiālais Vēstnesis
12.10.2022.
Tāpēc nepieciešamajiem pasākumiem vajadzētu būt pēc iespējas vairāk integrētiem vārtziņu izmantotajos tehnoloģiskajos risinājumos.
Atsevišķos gadījumos pēc dialoga ar attiecīgo vārtzini un pēc tam, kad trešām personām ir dota iespēja sniegt piezīmes, Komisijai var būt lietderīgi detalizētāk precizēt dažus no pasākumiem, kas attiecīgajam vārtzinim būtu jāpieņem, lai faktiski izpildītu pienākumus, kurus ir iespējams precizēt detalizētāk, vai – apiešanas gadījumā – visus pienākumus.
Jo īpaši šādai detalizētākai precizēšanai vajadzētu būt iespējamai, ja pienākuma, kuru ir iespējams precizēt detalizētāk, īstenošanu var ietekmēt pakalpojumu variācijas vienas platformas pamatpakalpojumu kategorijas ietvaros.
Šajā nolūkā vārtzinim vajadzētu būt iespējai lūgt Komisiju iesaistīties procesā, saskaņā ar kuru Komisija var detalizētāk precizēt dažus no pasākumiem, kas attiecīgajam vārtzinim būtu jāpieņem, lai faktiski izpildītu minētos pienākumus.
Komisijai vajadzētu būt rīcības brīvībai attiecībā uz to, vai un kad šāda detalizētāka precizēšana būtu jāveic, vienlaikus ievērojot vienlīdzīgas attieksmes, samērīguma un labas pārvaldības principus.
Šajā sakarā Komisijai būtu jādara zināmi galvenie iemesli, kas ir tās novērtējuma pamatā, tostarp jebkādas izvirzītās prioritātes izpildes nodrošināšanai.
Šo procesu nevajadzētu izmantot, lai mazinātu šīs regulas efektivitāti.
Turklāt šis process neskar Komisijas pilnvaras pieņemt lēmumu, ar ko konstatē, ka vārtzinis nepilda kādu no šajā regulā noteiktajiem pienākumiem, tostarp iespēju uzlikt naudas sodus vai periodiskus soda maksājumus.
Komisijai būtu jāvar atsākt procedūru, tostarp gadījumos, kad precizētie pasākumi izrādās neefektīvi.
Atsākšanai ar lēmumu pieņemtas neefektīvas precizēšanas dēļ vajadzētu ļaut Komisijai prospektīvi grozīt precizējumu.
Komisijai vajadzētu arī spēt noteikt saprātīgu termiņu, kurā procedūru var atsākt, ja precizētie pasākumi izrādās neefektīvi.
(66)
Kā papildu elements samērīguma nodrošināšanai vārtziņiem būtu jādod iespēja pieprasīt noteikta pienākuma apturēšanu, ciktāl tas nepieciešams, ārkārtas apstākļos, kurus vārtzinis nevar kontrolēt, piemēram, neparedzēta ārēja satricinājuma gadījumā, kas uz laiku ir būtiski samazinājis ievērojamas galalietotāju daļas pieprasījumu pēc attiecīgā platformas pamatpakalpojuma, savukārt vārtzinis pierāda, ka konkrētā pienākuma pildīšana apdraud attiecīgā vārtziņa darbību ekonomisko dzīvotspēju Savienībā.
Komisijai būtu jānosaka ārkārtas apstākļi, kas pamato apturēšanu, un tā regulāri jāpārskata, lai novērtētu, vai vēl joprojām pastāv nosacījumi, kuru dēļ tā tika piešķirta.
(67)
Ārkārtas apstākļos, kurus attaisno atsevišķi sabiedrības veselības vai sabiedrības drošības apsvērumi, kas noteikti Savienības tiesību aktos un ko interpretējusi Tiesa, Komisijai būtu jāvar pieņemt lēmumu, ka konkrēts pienākums neattiecas uz konkrētu platformas pamatpakalpojumu.
Ja šādām sabiedrības interesēm ir nodarīts kaitējums, tas varētu liecināt par to, ka izmaksas sabiedrībai kopumā par noteikta pienākuma izpildi konkrēta izņēmuma gadījumā ir pārāk augstas un līdz ar to nesamērīgas.
Attiecīgā gadījumā Komisijai vajadzētu spēt veicināt atbilstības nodrošināšanu, novērtējot, vai ierobežota un pienācīgi pamatota apturēšana vai atbrīvojums ir pamatots.
Tam būtu jānodrošina šajā regulā noteikto pienākumu samērīgums, nemazinot paredzēto ex ante ietekmi uz godīgumu un sāncensību.
Ja šādu atbrīvojumu piešķir, Komisijai savs lēmums būtu katru gadu jāpārskata.
(68)
Vārtziņiem pienākumu, kas noteikti saskaņā ar šo regulu, izpildes termiņā obligātas ziņošanas procedūrā būtu jāinformē Komisija par pasākumiem, ko tie ir iecerējuši īstenot vai ir īstenojuši, lai nodrošinātu minēto pienākumu faktisku izpildi, tostarp par tiem pasākumiem, kuri saistīti ar Regulas (ES) 2016/679 izpildi, ciktāl tie ir būtiski, lai nodrošinātu šajā regulā paredzēto pienākumu izpildi, kam būtu jāļauj Komisijai īstenot savus pienākumus saskaņā ar šo regulu.
Turklāt šādas informācijas skaidrs un saprotams nekonfidenciāls kopsavilkums būtu jādara publiski pieejams, vienlaikus ņemot vērā vārtziņu likumīgās intereses attiecībā uz savu komercnoslēpumu un citas konfidenciālas informācijas aizsardzību.
Šai nekonfidenciālajai publikācijai būtu jāļauj trešām personām novērtēt, vai vārtziņi pilda šajā regulā noteiktos pienākumus.
Šādai ziņošanai nebūtu jāskar nekādas izpildes nodrošināšanas darbības, ko Komisija veic jebkurā laikā pēc ziņošanas.
Komisijai būtu tiešsaistē jāpublicē saite uz ziņojuma nekonfidenciālo kopsavilkumu, kā arī visa pārējā publiskā informācija, kuras sniegšanu pamato šajā regulā noteiktie informēšanas pienākumi, lai, jo īpaši mazajiem un vidējiem uzņēmumiem (MVU), nodrošinātu piekļūstamību šādai informācijai izmantojamā un visaptverošā veidā.